Príloha č. 3
Legislatívne podmienky na uskutočňovanie ďalšieho vzdelávania zamestnancov územnej samosprávy, plniacich úlohy štátnej správy

1.	Spoločné predpisy pre všetkých zamestnancov
a)	zákon č. 311/2001 Z. z. Zákonník práce v znení neskorších predpisov, z ktorého ustanovení vyplývajú úlohy pre obce a samosprávne kraje ako zamestnávateľov týkajúce sa ďalšieho vzdelávania ich zamestnancov. Podľa § 153 a §154 zamestnávateľ sa stará o prehlbovanie kvalifikácie zamestnancov alebo o jej zvyšovanie, je povinný  rekvalifikovať zamestnanca a oprávnený uložiť zamestnancovi zúčastniť sa na ďalšom vzdelávaní s cieľom prehĺbiť si kvalifikáciu. Uvedené ustanovenia môže bližšie konkretizovať pracovný poriadok (§ 84),
b)	zákon č. 552/2003 o výkone práce vo verejnom záujme, upravujúci  práva a povinnosti zamestnancov a zamestnávateľov pri výkone práce vo verejnom záujme. Zamestnancom  podľa tohto zákona sa môže stať fyzická osoba, ktorá spĺňa kvalifikačné predpoklady a osobitné kvalifikačné predpoklady, ak to vyžaduje osobitný predpis  (§ 3 ods. 1 písm c),
c)	zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov. Podľa § 2 tohto zákona:
•	osobitný kvalifikačný predpoklad je absolvovanie špeciálnych skúšok alebo špecializačných foriem vzdelávania ustanovených osobitným predpisom, ktoré sú nevyhnutné na získanie oprávnenia vykonávať určenú pracovnú činnosť (ods. 5),
•	zamestnávateľ určí zamestnancovi, ktorý nespĺňa  osobitný kvalifikačný predpoklad, v akom čase je povinný splniť túto požiadavku, ak to nie je ustanovené v osobitnom predpise (ods. 6),
•	zamestnávateľ môže v pracovnom poriadku určiť na vykonávanie niektorých pracovných činností kvalifikačné požiadavky, napríklad zameranie alebo odbor vzdelania, absolvovanie odborného kurzu, ktorý súvisí s vykonávaním pracovnej činnosti, alebo ďalšie kvalifikačné požiadavky (ods.8 ), 
d)	nariadenie vlády SR č. 341/2004 Z. z., ktorým sa ustanovujú katalógy pracovných činností pri výkone práce vo verejnom záujme a o ich zmenách a dopĺňaní  a príloha č.1 Katalóg pracovných činností s prevahou duševnej práce pri výkone práce vo verejnom záujme,  v ktorom sú pracovné činnosti usporiadané do častí podľa rezortov, odvetví alebo skupín odvetví. Časti katalógu sú rovnocenné (§ 1 ods. 2). Pri jednotlivých činnostiach sú uvedené požiadavky na stupeň vzdelania a osobitný kvalifikačný predpoklad s odkazom na príslušný predpis ustanovujúci jeho splnenie. Podľa uvedeného katalógu postupuje zamestnávateľ do vydania nového v zmysle ustanovení zákona citovaného v bode c (§ 28 ods. 3), 
e)	zákon  č. 369/1990 Zb. o obecnom zriadení v znení neskorších predpisov (podľa § 5  ods. 8 orgány štátu sa podieľajú na odbornej príprave zamestnancov obcí a poslancov obecných zastupiteľstiev),
f)	zákon č. 302/2001 Z. z. o samospráve vyšších územných celkov v znení neskorších predpisov (podľa § 7 ods. 5 štátne orgány a samosprávny kraj utvárajú podmienky na ďalšie vzdelávanie predsedov, poslancov zastupiteľstva a zamestnancov samosprávneho kraja), 
g)	zákon č. 386/1997 Z. z o ďalšom vzdelávaní v znení neskorších predpisov, podľa ktorého vzdelávacia ustanovizeň je povinná požiadať MŠ SR o akreditáciu vzdelávacích aktivít uskutočňovaných pre zamestnancov a volených predstaviteľov verejnej správy; obsah, rozsah a podmienky absolvovania určí príslušný orgán verejnej správy.
2.	Predpisy vzťahujúce sa na zamestnancov jednotlivých úsekov preneseného výkonu štátnej správy (usporiadané podľa príslušných ministerstiev)    
MDPT SR
•	štátna správa na úseku cestnej dopravy a pozemných komunikácií
•	zákon č. 534/2003 Z. z. o organizácii štátnej správy na úseku cestnej dopravy a pozemných komunikácií a o zmene niektorých zákonov, ktorý je účinný od 1.1.2004 ustanovuje, že ministerstvo  zabezpečuje v spolupráci s príslušnými ministerstvami a ostatnými ústrednými orgánmi štátnej  správy odbornú prípravu zamestnancov krajských úradov dopravy, obvodných úradov dopravy, obcí a samosprávnych krajov (§ 3 písm. g).  
MŠ SR
•	štátna správa na úseku školstva
•	zákon č. 596/2003 Z. z.    o štátnej správe v školstve a školskej samospráve ustanovuje v § 6 ods. 7 a § 9 ods. 7, že  činnosti  vymedzené zákonom odborne zabezpečujú  pre obec a samosprávny kraj zamestnanci  spĺňajúci odbornú a pedagogickú spôsobilosť pre niektorý druh alebo typ školy podľa
•	vyhlášky MŠ SR č. 41/1996 Z. z. o odbornej a pedagogickej spôsobilosti pedagogických zamestnancov v znení neskorších predpisov. Podľa citovanej vyhlášky požadovaná odborná a pedagogická spôsobilosť je nevyhnutná na výkon pedagogických činností. Absolvovaním učiteľských  študijných odborov sa získava odborná aj pedagogická spôsobilosť. Absolventi neučiteľských študijných odborov získavajú pedagogickú spôsobilosť v doplňujúcom pedagogickom štúdiu.
Uvedené predpisy týkajúce sa príslušných zamestnancov obcí a samosprávnych krajov sú špecifické v tom, že stanovujú osobitný kvalifikačný predpoklad na výkon pedagogických činností. Z toho vyplýva, že nie sú predpismi v pravom slova zmysle upravujúcimi osobitné kvalifikačné predpoklady nevyhnutné na zabezpečovanie príslušných činností preneseného výkonu štátnej správy na úseku školstva.  
MV SR 
•	štátna správa na úseku matrík
•	zákon č. 154/1994 Z. z. o matrikách ustanovuje, že matrikárom môže byť fyzická osoba, ktorá preukázala ovládanie vedenia matrík zložením skúšky (§ 8 ods. 2)  
•	štátna správa na úseku ochrany pred požiarmi
•	zákon č. 314 /2001 Z. z. o ochrane pred požiarmi v znení neskorších predpisov stanovuje povinnosti, ktorých plnenie obec zabezpečuje prostredníctvom preventivára požiarnej ochrany obce   (§ 9 ods.5) a tiež stanovuje, že preventivárom požiarnej ochrany obce môže byť len fyzická osoba s odbornou spôsobilosťou (§ 9). Podľa § 11 ods. 6 Odbornú spôsobilosť overuje a osvedčenie o odbornej spôsobilosti vydáva po absolvovaní odbornej prípravy preventivárovi požiarnej ochrany obce okresné riaditeľstvo Hasičského a záchranného zboru. Podľa § 12 Odbornú prípravu vykonáva právnická osoba alebo podnikajúca fyzická osoba, ktorá má na jej vykonávanie oprávnenie vydané ministerstvom.
•	vyhláška MV SR č. 121/2002 Z. z. o požiarnej prevencii stanovuje rozsah a obsah odbornej prípravy preventivárov požiarnej ochrany obce, ako aj udelenie, odňatie a zverejňovanie (vo Vestníku vlády SR) oprávnenia na jej vykonávanie,
MVRR SR 
•	štátna správa na úseku bývania
–	kvalifikačné predpoklady zamestnancov obcí plniacich úlohy štátnej správy na úseku bývania nie sú upravené všeobecne záväzným právnym predpisom 
•	štátna správa na úseku stavebného poriadku – pôsobnosť stavebného úradu
•	zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov  ustanovuje, že zamestnanec vo verejnej službe, ktorý zabezpečuje činnosť stavebného úradu, musí spĺňať osobitný kvalifikačný predpoklad a jeho získanie sa overuje skúškou. Obsah a rozsah odbornej prípravy a postup pri overovaní a osvedčovaní osobitného kvalifikačného predpokladu ustanoví všeobecne záväzný právny predpis, ktorý vydá ministerstvo. (§ 117 ods. 3) 
•	vyhláška MVRR SR  č. 547/2003 Z. z. o obsahu a rozsahu odbornej prípravy a postupe pri overovaní a osvedčovaní osobitného kvalifikačného predpokladu na zabezpečenie činnosti stavebného úradu, ktorá nadobudla účinnosť 1. 1. 2004.
MZ SR
•	štátna správa na úseku zdravotníctva 
•	príloha č. 1 nariadenia vlády SR č. 341/2004 Z. z., ktorým sa ustanovujú katalógy pracovných činností pi výkone práce vo verejnom záujme stanovuje, že od zamestnanca, ktorý vykonáva činnosti:  koordinovanie výkonu územnej samosprávy na úseku zdravotnej starostlivosti na úrade samosprávneho kraja, koordinovanie obcí pri výkone územnej samosprávy na úseku zdravotnej starostlivosti a koordinovanie činnosti štátnych zdravotníckych zariadení a neštátnych zdravotníckych zariadení na území vyššieho územného celku, (uvedené v bode 16.12.09) sa vyžaduje okrem vysokoškolského vzdelania 2. stupňa aj osobitný kvalifikačný predpoklad, a to získanie špecializácií v príslušnom odbore podľa osobitných predpisov:  
•	nariadenie vlády SR č. 212/2004 Z. z. o odbornej spôsobilosti pracovníkov v zdravotníctve, ktoré ustanovuje odbornú spôsobilosť pracovníkov v zdravotníctve pri poskytovaní zdravotnej starostlivosti alebo pri výkone činností potrebných na poskytovanie zdravotnej starostlivosti 
•	nariadenie vlády SR č. 213/2004 Z. z. o ďalšom vzdelávaní pracovníkov v zdravotníctve, ktoré ustanovuje špecializačné odbory a spôsob ďalšieho vzdelávania pracovníkov v zdravotníctve. Ďalšie vzdelávanie pracovníkov v zdravotníctve riadi MZ SR; organizuje ho prostredníctvom Slovenskej zdravotníckej univerzity v Bratislave a vzdelávacích ustanovizní, ktorým bola udelená akreditácia

MŽP SR
•	štátna správa starostlivosti o životné prostredie 
•	zákon č. 525/2003 Z. z. o  štátnej správe starostlivosti o životné prostredie a o zmene a doplnení niektorých zákonov, ktorý je účinný od 1.1.2004  ustanovuje, že 
a)	ministerstvo  zabezpečuje v spolupráci s príslušnými ministerstvami a ostatnými ústrednými orgánmi štátnej správy odbornú prípravu zamestnancov krajských úradov životného prostredia, obvodných úradov životného prostredia, inšpekcie a obcí, ako aj overovanie ich kvalifikačných predpokladov na výkon niektorých funkcií (§2 ods. 1 písm. i),  
b)	zamestnanci inšpekcie, krajských úradov životného prostredia, obvodných úradov životného prostredia a obcí, ktorí vykonávajú štátnu správu starostlivosti o životné prostredie, musia spĺňať osobitný kvalifikačný predpoklad, ktorého získanie sa overuje skúškou (§ 7 ods.4),   
c)	podrobnosti o osobitných kvalifikačných predpokladoch ustanoví všeobecne záväzný právny predpis, ktorý vydá ministerstvo (§ 12)
–	Vyhláška MŽP SR č. 462/2004 Z. z, ktorou sa ustanovujú podrobnosti o osobitných kvalifikačných predpokladoch na výkon niektorých činností na úseku starostlivosti o životné prostredie v obci (§ 1 písm. d), ktorá nadobudla účinnosť 1. októbra 2004.